text: Advokat om falsk voldtægtssag: En farce 
  07 februar 2012 kl. 13.37
  En mentalundersøgelse har forsinket sagen mod en ung pige, som står tiltalt for at lyve om et gruppevoldtægt.
  - Det er en farce.
  Forsvarsadvokat Mette Grith Stage er dybt fortørnet over, at der endnu ikke er sat sidste punktum i den opsigtvækkende sag om et gruppevoldtægt på banegården i Fredericia.
  Stage repræsenterer de tre drenge, som tilbragte næsten 14 måneder i fængsel, indtil det viste sig, at voldtægten var det rene og skære opspind.
  Men retssagen mod pigen, som opdigtede voldtægten i efteråret 2008 og nu står tiltalt for at have løjet i både by- og landsret, er endnu ikke afgjort.
  Sagen blev endda udskudt mandag, og Retten i Kolding har endnu ikke fundet nye datoer for retsmøderne i sagen.
  Det vækker vrede og forundring hos Mette Grith Stage:
  - Det er to år siden, at drengene blev frifundet. Anklageskriftet mod pigen er fra juni 2010. De har haft ét år og otte måneder til at lave deres tidsplaner, og så ændrer de dem lige pludseligt, siger advokaten.
  - Hvis det ikke er en farce, så ved jeg snart ikke, hvad det er, tilføjer hun.
  Senioranklager Birte Wirnfeldt fra Sydøstjyllands Politi afviser kritikken.
  Sagen rykkede sig ikke synderligt ud af stedet i det meste af år 2011, fordi pigen skulle mentalundersøges, lyder det.
  - Det er ikke anklagemyndighedens skyld, at sagen er trukket ud. Nej, det skyldes mentalundersøgelsen, siger hun.
  - Her i politiet anmodede vi det psykiatriske hospital om mentalundersøgelsen 1. november 2010, tilføjer Birte Wirnfeldt.
  Og den fik de først 18. november 2011, lyder det.
  Advokat Mette Grith Stage har aldrig hørt noget lignende.
  - Ud af de mange, mange straffesager, jeg har haft som forsvarer, har jeg aldrig haft nogle sager, hvor mentalundersøgelser har taget et år at lave, siger hun.
  Oprindeligt blev de tre drenge idømt fængsel på henholdsvis to, to og to år og tre måneder for den påståede gruppevoldtægt.
  Men senere betroede pigen sig til broren til en af de dømte. Han optog det skjult, da hun erkendte over for ham, at voldtægten var løgn. Sagen blev derefter genoptaget, og de tre drenge blev siden frifundet.
  Pigen nægter sig skyldig.
  